CELEX: 62012CN0348
Language: el
Date: 2012-07-16 00:00:00
Title: Υπόθεση C-348/12 P: Αναίρεση που άσκησε στις 16 Ιουλίου 2012 το Συμβούλιο της Ευρωπαϊκής Ένωσης κατά της αποφάσεως που εξέδωσε το Γενικό Δικαστήριο (τέταρτο τμήμα) στις 25 Απριλίου 2012 στην υπόθεση Τ-509/10, Manufacturing Support & Procurement Kala Naft κατά Συμβουλίου

22.9.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 287/27
            
         Αναίρεση που άσκησε στις 16 Ιουλίου 2012 το Συμβούλιο της Ευρωπαϊκής Ένωσης κατά της αποφάσεως που εξέδωσε το Γενικό Δικαστήριο (τέταρτο τμήμα) στις 25 Απριλίου 2012 στην υπόθεση Τ-509/10, Manufacturing Support & Procurement Kala Naft κατά Συμβουλίου
   (Υπόθεση C-348/12 P)
   2012/C 287/53
   Γλώσσα διαδικασίας: η γαλλική
   
      Διάδικοι
   
   
      Αναιρεσείον: Συμβούλιο της Ευρωπαϊκής Ένωσης (εκπρόσωποι: M. Bishop και R. Liudvinaviciute-Cordeiro)
   
      Αντίδικοι κατ’ αναίρεση: Manufacturing Support & Procurement Kala Naft Co., Τεχεράνη, Ευρωπαϊκή Επιτροπή
   
      Αιτήματα του αναιρεσείοντος
   
   Το αναιρεσείον ζητεί από το Δικαστήριο:
   
               —
            
            
               να αναιρέσει την απόφαση που εξέδωσε το Γενικό Δικαστήριο (τέταρτο τμήμα) στις 25 Απριλίου 2012 στην υπόθεση T-509/10,
            
         
               —
            
            
               να αποφανθεί οριστικώς επί της διαφοράς και να απορρίψει ως απαράδεκτη την προσφυγή της Kala Naft κατά των επίμαχων πράξεων του Συμβουλίου ή, επικουρικώς, να απορρίψει την προσφυγή ως αβάσιμη,
            
         
               —
            
            
               να καταδικάσει την Kala Naft στα δικαστικά έξοδα του Συμβουλίου, τόσο πρωτοδίκως, όσο και στο πλαίσιο της παρούσας αιτήσεως αναιρέσεως.
            
         
      Λόγοι αναιρέσεως και κύρια επιχειρήματα
   
   Το Συμβούλιο εκτιμά ότι με την απόφαση του στην προαναφερθείσα υπόθεση, το Γενικό Δικαστήριο υπέπεσε δις σε πλάνη περί το δίκαιο και ότι η εν λόγω απόφαση πρέπει, κατά συνέπεια, να αναιρεθεί.
   Πρώτον, το Συμβούλιο φρονεί ότι το Γενικό Δικαστήριο υπέπεσε σε πλάνη περί το δίκαιο καθόσον δεν απέρριψε ως απαράδεκτη την προσφυγή της εταιρείας Kala Naft, παρότι η εν λόγω εταιρεία συνιστά, κατά το Συμβούλιο, ιρανικό κυβερνητικό οργανισμό.
   Δεύτερον, το Συμβούλιο φρονεί ότι το Γενικό Δικαστήριο υπέπεσε σε πλάνη περί το δίκαιο καθόσον έκρινε ότι ένας εκ τους λόγους που λόγους που προβλήθηκαν προς δικαιολόγηση της λήψεως περιοριστικών μέτρων εις βάρος της Kala Naft δεν ήταν επαρκής για την τήρηση της υποχρεώσεως αιτιολογήσεως και ότι το Συμβούλιο όφειλε να προσκομίσει αποδεικτικά στοιχεία προκειμένου να τεκμηριώσει τον έτερο εκ των λόγων αυτών. Το Συμβούλιο, υποστηρίζει, επίσης, ότι το Γενικό Δικαστήριο υπέπεσε σε πλάνη περί το δίκαιο καθότι έκρινε ότι το στοιχείο της αιτιολογίας, κατά το οποίο η εταιρεία Kala Naft εμπορεύεται εξοπλισμούς για τον κλάδο του πετρελαίου και του φυσικού αερίου οι οποίοι μπορούν να χρησιμοποιηθούν στο πυρηνικό πρόγραμμα του Ιράν, δεν μπορεί να θεωρηθεί ότι «παρέχει στήριξη» στη διάδοση των πυρηνικών, χωρίς να συσχετισθεί με τα λοιπά στοιχεία της αιτιολογίας.